钦定古今图书集成/明伦汇编/家范典/第094卷 > 宋袁氏世范 > 《治家篇》
## 钦定古今图书集成/明伦汇编/家范典/第094卷 > 宋袁氏世范 > 《治家篇》

人有以正室妒忌，而于别宅置婢妾者，有供给娼女
而绝其与人往来者。其关防非不密，监守非不谨，然
所委监守之人，得其犒遗，反与外人为耳目，以通往
来，而主翁不知，至养其所生子为嗣者。又有妇人临
蓐，主翁不在，则弃其所生之女，而取他人之子为己
子者，主翁从而收养，不知非其己子。庸俗愚暗，大抵
类此。

妇女多妒，“有正室者少蓄婢妾，蓄婢妾者多无正室。”
夫蓄婢妾者，内有子弟，外有仆隶，皆当关防，制以主
母，犹有他事，况无所统辖，以一人之耳目临之，岂难
欺蔽哉？暮年尤非所宜。使有意外之事，当如之何？